Katonacsaládban született. Apja, Ferdinand von Below tábornok a porosz–francia háborúban esett el 1870-ben. Öccse, Ernst von Below gyalogsági tábornok volt, unokaöccse, Otto von Below sikeresen harcolt a caporettói áttörésben. Fritz von Below 1912-től állt a 21. hadtest élén, amely 1914 augusztusában a lotaringiai csatában a Rupprecht bajor koronaherceg által vezetett 6. hadsereg centrumát alkotta. Októberben hadtestét a Karl von Bülow irányítása alatt álló 2. hadsereghez vezényelték Arras térségébe, a versenyfutás a tengerhez katonai művelet keretében. 1915 elején Kelet-Poroszországba helyezték át a 21. hadtestet. Itt harcolt sikeresen a 10. hadsereg kötelékében a második mazuri csatában, ahol a hadtest keleti átkaroló szárnyát vezette. Februárban kitüntették a Pour le Mérite érdemrenddel.